
E L Ő T E R J E S Z T É S

Sülysáp Nagyközség Önkormányzata Képviselő-testületének
2011. október 20-án tartandó munkaterv szerinti ülésére

6. napirendhez

Tárgy: A Tápió-vidéki Többcélú Kistérségi Társulás Társulási Megállapodásának módosítása
Tisztelt Képviselő-testület!
Mint ismeretes Önkormányzatunk több személyes gondoskodást nyújtó szociális ellátást (pl. házi segítségnyújtás) a Tápió-vidéki Többcélú Kistérségi Társulás útján, közelebbről a Nagykátán működő Kistérségi Gondozási Központon keresztül biztosít.

A Kistérségi Gondozási Központban 2011. augusztus 30-án végzett NRSZH ellenőrzés során is megállapításra került, valamint a Közigazgatási Hivatal is jelezte, hogy amennyiben a társulás személyes gondoskodást nyújtó ellátásokat (ld. a szociális igazgatásról és szociális ellátásokról szóló 1993. évi III. törvény (Szoctv.) 56. § (2) bekezdését) biztosító intézményt tart fenn, úgy a társulási megállapodás kiegészítésére lehet szükség, tekintettel a Szoctv. 92. § (1) bekezdésének 2011. január 1-jétől hatályos módosítására, amely szerint a társulási megállapodásban ki kell jelölni azt a települési önkormányzatot, amelyik – a megállapodásban meghatározottak szerint – rendeletet alkot a személyes gondoskodást nyújtó ellátásokról, azok igénybevételéről, valamint a fizetendő térítési díjakról. Mindezek alapján a Társulási Megállapodás ezen kiegészítéssel módosításra szorul. 
Az intézmény elhelyezkedése, illetve az abban ellátott feladatok okán – különösen pedig, hogy a szociális étkeztetés csak helyben, Nagykátán valósul meg – e feladatra nyilvánvalóan Nagykáta Város Önkormányzata a leginkább javasolt. 
A Társulási Megállapodás módosítása ennek megfelelően készült el, piros színnel jelölve a változtatás.
A Tápió-vidéki Többcélú Kistérségi Társulás a 31/2011 (IX. 29.) számú határozatával egyhangúlag elfogadta a Megállapodás módosítását. Mivel azonban a Társulási Megállapodás módosításait az érintett képviselő-testületeknek is jóvá kell hagyniuk, kérem a határozati javaslat szíves elfogadását.
…/2011. (X. 20.) ÖKT határozati javaslat

Sülysáp Nagyközség Önkormányzatának Képviselő-testülete a Tápió-vidéki Többcélú Kistérségi Társulás Társulási Megállapodásának - a csatolt mellékletnek megfelelő - módosítását jóváhagyja. 

Felelős: polgármester
Sülysáp, 2011. október 13.

